VASKI-kirjastojen käyttösäännöt

VASKI-kirjastoihin kuuluvat Turun, Kaarinan, Laitilan, Naantalin, Paimion, Raision ja Uudenkaupungin kaupunginkirjastot sekä Kustavin, Liedon, Maskun, Mynämäen, Nousiaisten, Pyhärannan, Ruskon, Sauvon, Taivassalon ja Vehmaan kunnankirjastot.

VASKI-kirjastojen kokoelmia, palveluja ja asiakastiloja voivat käyttää kaikki, jotka noudattavat näitä käyttösääntöjä.

**Kirjasto on avoin kaikille**

Olet tervetullut kirjastoon lainaamaan, oleskelemaan, opiskelemaan, käyttämään laitteita, lukemaan lehtiä ja kirjoja tai osallistumaan erilaisiin tapahtumiin ja kirjallisuusiltoihin.

Kirjasto tarjoaa maksutta käytettäväksesi monipuoliset kokoelmat, ajanmukaiset laitteet ja tiedonhakumenetelmät, kirjastotilat ja henkilökunnan asiantuntemuksen.

Lainaamiseen ja joidenkin muiden palveluiden käyttämiseen tarvitset voimassaolevan kirjastokortin ja tunnusluvun.

**Käyttösäännöt**

Tutustu käyttösääntöihin ja pidä ne tallessa. Voimassaolevat käyttösäännöt ovat myös VASKI-kirjastojen verkkosivuilla.

Olet sitoutunut noudattamaan käyttösääntöjä saadessasi kirjastokortin tai suostuessasi vastuuhenkilöksi.

Kirjastoissa käytössä olevista laitteista ja niiden käyttöoikeuksista on erilliset ohjeet ja säännöt, jotka ovat kirjastojen kotisivuilla.

##### Kirjastokortti ja tunnusluku

**Kirjastokortin hankkiminen**

Kirjastokortin ja tunnusluvun saa mistä tahansa VASKI-kirjastosta. Kortin saa esittämällä kirjaston hyväksymän henkilötodistuksen, jossa on valokuva ja henkilötunnus. Asiakkaalla on oltava osoite Suomessa.

Ensimmäinen kirjastokortti on maksuton.

Alle 15-vuotias saa kirjastokortin huoltajan kirjallisella suostumuksella. Kortin voi saada 5 vuotta täyttänyt lapsi. Päiväkoti, koulu, muu laitos tai organisaatio voi saada yhteisökortin. Yhteisökortilla tulee olla nimetty vastuuhenkilö, organisaation yhteystiedot ja valtuutus.

**Kirjastokortti on henkilökohtainen arvokortti**

Kirjastokortin haltija on vastuussa kortillaan lainatusta aineistosta. Alle 15-vuotiaan kirjastokortilla lainatusta aineistosta vastaa huoltaja.

Käyttäjäorganisaatio on vastuussa yhteisökortin käytöstä ja sillä lainatusta aineistosta.

Kirjastokortin väärinkäytön estämiseksi voit pyytää, että palvelulainauksessa virkailija tarkistaa aina henkilöllisyyden. Lainausautomaatilla lainaus on suojattu tunnusluvulla.

Laitoksen tai yhteisön kirjastokortilla saa lainata vastuuhenkilön suostumuksella laitoksen tai yhteisön henkilökuntaan kuuluva.

**Ilmoita heti kortin katoamisesta**

Kortin katoamisesta tulee ilmoittaa kirjastoon välittömästi. Ilmoituksen voi tehdä mihin tahansa VASKI-kirjastoon.

Et ole vastuussa siitä aineistosta, joka on lainattu kadonneella kortilla sen jälkeen, kun ilmoitus kortin katoamisesta on tehty kirjastoon.

Kadonneeksi ilmoitettu kortti poistetaan käytöstä. Uusi kirjastokortti on maksullinen.

**Tunnusluvun hankkiminen**

Kirjastokortin lisäksi tarvitset tunnusluvun, kun haluat käyttää lainausautomaattia, katsoa lainojasi tai uusia niitä tai varata aineistoa VASKI-verkkokirjastossa, käyttää langatonta verkkoa tai kirjautumista edellyttäviä tietokantoja tai varata käyttöösi kirjaston asiakastyöasemia.

Tunnusluvun saat henkilökohtaisesti mistä tahansa VASKI-kirjastosta esittämällä kuvallisen henkilötodistuksen. Tunnuslukua ei anneta sähköpostilla tai puhelimessa.

**Pidä yhteystietosi ajan tasalla**

Osoitteen, nimen tai yhteisökortin vastuuhenkilön muutoksista tulee ilmoittaa viipymättä kirjastoon. Osoitetiedot voi tarkistaa ja muutokset ilmoittaa myös VASKI-verkkokirjaston kautta. Kirjaston tekemä osoitteentarkistus väestörekisteristä on asiakkaalle maksullinen.

**Asiakastiedot ovat luottamuksellisia**

Henkilötietolain mukaan kirjastolla on oikeus rekisteröidä asiakkaan henkilötunnus.

VASKI-kirjastojen asiakasrekisteriin tallennetut tiedot ovat luottamuksellisia eikä niitä luovuteta ulkopuolisten käyttöön. Kirjaston asiakkaalla on oikeus tarkistaa itseään koskevat tiedot asiakasrekisteristä. Organisaation vastuuhenkilöllä on oikeus tarkistaa organisaationsa tiedot. Huoltaja voi saada tietoa huollettavansa myöhässä olevista lainoista ja maksamattomista maksuista.

Tiedot voi tarkistaa, kun on todistanut henkilöllisyytensä esittämällä kirjaston hyväksymän valokuvallisen henkilötodistuksen. Rekisteriseloste on nähtävillä kirjastoissa ja VASKI-kirjastojen verkkosivuilla.

 Kulttuurikortti

 Kirjastokorttiin on mahdollista liittää maksuton Kulttuurikortti-lisäominaisuus. Kulttuurikortti-palvelut saat käyttöösi kaikissa Kulttuurikorttipalveluiden piiriin kuuluvien kirjastojen toimipisteissä. Kulttuurikortin haltija saa sähköpostitse tietoa paikallisesta kulttuuritarjonnasta ja kulttuuripalveluihin liittyviä etuja. Kulttuurikortti-mahdollisuus laajenee koko VASKI-alueelle vuoden 2012 loppuun mennessä.

##### Lainaus ja palautus

Lainaamiseen tarvitaan aina kirjastokortti. Samalla lainaajalla voi olla yhtä aikaa lainassa enintään 50 teosta, joista voi olla dvd-levyjä 10, blu-ray-levyjä 10 ja konsolipelejä 10.

Kuvatallenteiden lainauksessa noudatetaan Mediakasvatus- ja kuvaohjelmakeskuksen hyväksymien luokittelijoiden määräämiä ikärajoja.

**Laina-aika**

Yleinen laina-aika on 28 vuorokautta.

Poikkeuksen yleisestä laina-ajasta muodostavat nopeakiertoiset kysytyt aineistot, Jokeri-aineisto ja aikakauslehdet sekä musiikkiäänitteet ja DVD-levyt, blu-ray-levyt, konsolipelit ja videokasetit, joiden laina-aika on 14 vuorokautta sekä e-aineisto, jonka laina-aika on 1 vrk tai 1 viikko. Muissa aineistoissa voi olla yksilöllisiä laina-aikoja.

Laina-aika päättyy eräpäivänä kirjaston aukioloajan päättyessä.

**Palauttaminen**

Lainat voi palauttaa mihin tahansa VASKI-kirjastoon. Poikkeuksena ovat kirjastojen erikoisaineistot (esimerkiksi taulut, urheiluvälineet jne.). Palautuksesta voi saada halutessaan kuitin.

Joissakin kirjastoissa on ns. palautusluukkuja. Jos palautat aineiston palautusluukun kautta, et saa kuittia, koska lainat eivät tätä kautta kirjaudu palautuneiksi kirjastojärjestelmään. Henkilökunta kirjaa palautusluukkuun jätetyn aineiston palautuneeksi vasta seuraavana kirjaston aukiolopäivänä. Palautusluukkuun jätetystä aineistosta kertyy myöhästymismaksuja palautusten kirjaamiseen saakka. Aineiston palauttaminen palautusluukun kautta on omalla vastuullasi.

Lähestyvästä eräpäivästä saat ennakkotiedotuksen sähköpostitse, jos sinulla on toimiva sähköpostiosoite kirjaston asiakasrekisterissä ja olet valinnut postitustavaksi sähköpostin. Palvelun saat käyttöön VASKI-verkkokirjaston omien tietojen ilmoitustapa -asetuksista.

**Uusiminen**

Voit uusia lainasi enintään kolme kertaa VASKI-verkkokirjastossa, kirjastoissa paikan päällä tai puhelimitse, jos aineistosta ei ole varauksia. Nopeakiertoista Jokeri-aineistoa ei voi uusia. Kirjasto ei vastaa uusinnan epäonnistumisesta johtuvista seuraamuksista, jos kysymyksessä on tekninen häiriö tai verkon häiriö.

**Varaaminen**

Aineistoa voi varata VASKI-verkkokirjaston kautta tai missä tahansa VASKI-kirjastossa. Varaaminen on maksullista. Noudettavista varauksista saat ilmoituksen sähköpostilla, tekstiviestillä tai kirjeellä. Jokeri-aineistoa ei voi varata.

**Kaukolainaus**

Kirjastot välittävät kaukolainoja voimassa olevien kaukopalvelusääntöjen ja -maksujen mukaisesti.

VASKI-kirjastot tilaavat asiakkailleen kaukolainaksi aineistoa muualta Suomesta tai ulkomailta silloin, kun sitä ei ole VASKI-kirjastojen kokoelmissa.

Turun kaupunginkirjasto tilaa kaukolainaksi vain sellaisia teoksia, joita ei ole Turun korkeakoulukirjastoissa, tieteellisten kirjastojen tai erikoiskirjastojen kokoelmissa.

**Lainausoikeus**

Lainausoikeuden menettää

* palauttamattomista laskutetuista lainoista
* kadotetusta tai vahingoittuneesta kirjaston aineistosta
* kun maksut ylittävät erillisessä maksupäätöksessä määritellyn summan

Lainausoikeuden saa takaisin

* palauttamalla myöhässä olevan aineiston
* korvaamalla kadonneen tai vahingoittuneen aineiston
* maksamalla kertyneet maksut

##### Maksut ja perintä

**Maksut**

Myöhästymismaksu peritään aineistosta, joka palautetaan tai uusitaan eräpäivän jälkeen. Myöhästymismaksu kertyy kaikilta eräpäivän jälkeisiltä kalenteripäiviltä enimmäismäärään saakka. Lasten- ja nuortenosaston aineistosta ei peritä myöhästymismaksuja. Perintään siirretystä aineistosta peritään lisäksi perintäkuluja, myös kaikesta lasten- ja nuortenaineistosta.

Tärkeimmät kirjastossa perittävät maksut on lueteltu käyttösääntöjen maksuliitteessä.

Kadonnut tai vahingoittunut aineisto on korvattava. Ohjeet aineiston korvaamiseksi ovat käyttösääntöjen maksuliitteessä.

**Muistutus**

Kirjasto lähettää muistutuksen myöhässä olevasta aineistosta viikon kuluttua eräpäivästä, varatusta aineistosta jo vuorokauden kuluttua eräpäivästä. Myöhästymismaksujen lisäksi peritään tällöin muistutusmaksu.

Muistutuksen saat tekstiviestillä, sähköpostilla tai kirjeellä sen mukaan, minkä ilmoitustavan olet valinnut.

**Lasku**

Kirjasto lähettää laskun myöhässä olevasta aineistosta viiden viikon kuluttua eräpäivästä. Jos aineisto on kadonnut tai turmeltunut, se on korvattava laskun mukaisesti.

 Turun ja Raision kaupunginkirjastot eivät lähetä myöhässä olevasta aineistosta laskua. Sen sijaan ne lähettävät kolmen viikon kuluttua eräpäivästä toisen muistutuksen, jonka jälkeen perintä siirtyy perintätoimistolle.

**Jatkoperintä**

Palauttamattoman kirjastoaineiston laskut lähetetään jatkoperintään, jolloin maksuihin lisätään perintäkulut.

Perintä koskee myös alle 18-vuotiaan lainaamaa aineistoa sekä lasten- ja nuortenaineistoa. Vastuuhenkilö on vastuussa alle 15-vuotiaan kirjastokortilla lainatusta ja yhteisö yhteisökortilla lainatusta aineistosta.

**Korvaukset**

Asiakkaan on korvattava kirjaston omaisuudelle aiheuttamansa vahingot.

Kirjasto ei vastaa niistä vahingoista, joita tallenteet ovat mahdollisesti aiheuttaneet laitteille, eikä niistä vahingoista, joita kirjaston laitteilla on aiheutettu kolmannelle henkilölle.

##### Käyttöoikeuden menetys

Käyttöoikeuden menetyksellä tarkoitetaan määräaikaista kieltoa kirjaston käyttöön niissä tapauksissa, kun asiakas kiellosta huolimatta käyttäytyy häiritsevästi henkilökuntaa tai toista asiakasta kohtaan tai turmelee kirjaston omaisuutta. Käyttöoikeuden menetys voi olla vuorokaudesta kuuteen kuukauteen. Käyttöoikeuskiellon määrää joko kirjaston johtaja tai hänen valtuuttamansa kirjaston henkilökuntaan kuuluva.

Ennen käyttökiellon antamista osapuolille varataan tilaisuus tulla kuulluksi. Kielto annetaan vähäisissä tapauksissa suullisesti ja muuten kirjallisesti. Kiellosta tulee merkintä kirjaston asiakasrekisteriin ja merkintä poistetaan, kun käyttöoikeus palautuu määräajan kuluttua.

www.vaskikirjastot.fi

Kaarinan kaupunginkirjasto

Kustavin kunnankirjasto

Laitilan kaupunginkirjasto

Liedon kunnankirjasto

Maskun kunnankirjasto

Mynämäen kunnankirjasto

Naantalin kaupunginkirjasto

Nousiaisten kunnankirjasto

Paimion kaupunginkirjasto

Pyhärannan kunnankirjasto

Raision kaupunginkirjasto

Ruskon kunnankirjasto

Sauvon kunnankirjasto

Taivassalon kunnankirjasto

Turun kaupunginkirjasto

Uudenkaupungin kaupunginkirjasto

Vehmaan kunnankirjasto